अच्छे शिक्षकों के बिना समाज का विकास नहीं
शुक्रवार को शहीद भगत सिंह महाविद्यालय में पठन-पाठन की प्रणाली विषय पर एक कार्यशाला का आयोजन प्रारंभ हुआ। जिसमें बड़ी संख्या में छात्र-छात्राओं ने हिस्सा लिया। इसमें मुख्य अतिथि के रूप में साहित्यकार डॉ. विजय बहादुर सिंह ने शिक्षा और विद्या का अंतर स्पष्ट करते हुए वक्तव्य दिया।
कार्यशाला में श्री सिंह ने कहा कि शिक्षा व्यावहारिक ज्ञान है। जबकि विद्या गंभीर ज्ञान है। उन्होंने आगे कहा कि शिक्षक सबसे पहले एक परफॉर्मर है। उसको अपने परफॉरमेंस पर हमेशा ध्यान रखना होगा। बिना इसके वह चल नहीं सकता। समाज में शिक्षक की गिरती भूमिका में उसकी परफॉरमेंस की गिरावट दिखाई देती है। यद्यपि शिक्षक अपनी कक्षा का शहंशाह भी है, लेकिन आसान नहीं है कक्षाओं का संचालन। विद्यार्थी के माध्यम से शिक्षक का समाज निरंतर मूल्यांकन करता रहता है।
हमें यह नहीं भूलना चाहिए कि कक्षा में बैठा विद्यार्थी शिक्षक के समक्ष लोक की उपस्थिति है। इसलिए शिक्षक का अपने विद्यार्थी-समाज से आत्मीय संबंध होना बहुत जरूरी है। तभी जाकर दोतरफा संवाद संभव है। कार्यक्रम में महाविद्यालय की प्राचार्य डॉ. सरला कसोटिया ने कहा कि बदलते हुए सामाजिक परिवेश में गुणवत्तायुक्त शिक्षा प्रदान करना हम सबकी महत्वपूर्ण जिम्मेदारी है।
वरिष्ठ प्राध्यापक डॉ. माधुरी मोदक ने सभी का आभार व्यक्त किया। कार्यक्रम का संचालन डॉ. आनंद कुमार सिंह ने किया।
महाविद्यायल में शुरू हुई टीचिंग लर्निंग कार्यशाला मौजूद छात्र-छात्राएं व शिक्षक।
कार्यशाला
hin_Deva hin_Deva hin_Deva hin_Deva awa_Deva hin_Deva hin_Deva